3. การประกอบธุรกิจของแต่ละสายผลิตภัณฑ์

3.1 ลักษณะธุรกิจแต่ละประเภท

ปัจจุบันรูปแบบธุรกิจของ”ดุสิตอินเตอร์เนชั่นแนล” แบ่งออกเป็น 4 ส่วนใหญ่ดังนี้

  1. การบริหารสินทรัพย์

  2. การบริหารโรงแรม และสปา

  3. การศึกษา

  4. การบริหารจัดการส่วนกลาง

1. การบริหารสินทรัพย์
มีวัตถุประสงค์เพื่อเพิ่มมูลค่าสินทรัพย์ให้มากที่สุดด้วยการใช้สินทรัพย์ของบริษัทอย่างมีประสิทธิภาพและมีประสิทธิผล
และพิจารณาการลงทุนในกิจการโรงแรมและธุรกิจที่เกี่ยวข้อง เพื่อให้เกิดประโยชน์สูงสุด

ปัจจุบันบริษัทเป็นเจ้าของโรงแรม 9 แห่ง ดังนี้

  1.1 ภายใต้เครื่องหมายการค้า ดุสิตธานี เป็นโรงแรมระดับ 5 ดาวมีทั้งหมด 4 แห่งคือ

-   โรงแรมดุสิตธานี กรุงเทพ มีห้องพักสำหรับขายจำนวน 517 ห้อง แบ่งเป็น Superior 232
    ห้อง Dusit Club 120 ห้อง Junior Suite (Thai Heritage Suite) 23 ห้อง
    2-Bedroom Suite 2 ห้อง Deluxe 30 ห้อง Dusit Grand 107 ห้อง Rattanakosin
    Suite 2 ห้อง Majesty Suite 1 ห้อง นอกจากนี้ยังให้บริการด้านอาหารและเครื่องดื่ม
    ห้องจัดเลี้ยง ห้องประชุมและสัมมนา และการให้บริการด้านอื่นๆ เช่น สระว่ายน้ำ
    ศูนย์บริหารร่างกายชื่อ “DFiT” สถานบริการสุขภาพ (Spa) ชื่อ “เทวารัณย์ สปา ” Dusit
    Shop ร้านบูติกที่รวบรวมผลิตภัณฑ์ และสินค้านานาชนิด รวมทั้งสินค้าพื้นเมืองและของที่ระลึก
    ร้านขายขนมเบเกอรี่ ชื่อ “Dusit Gourmet” บริการสำรองที่นั่ง บริการรถ Limousine
    ระหว่างโรงแรมและสนามบิน บริการจัดทัวร์นอกสถานที่ บริการรับแลกเปลี่ยน
    เงินตราต่างประเทศ บริการรับเลี้ยงเด็ก บริการตัดผม บริการซักอบรีด รับส่งไปรษณีย์
    ให้บริการโทรศัพท์ เป็นต้น

ลูกค้าส่วนใหญ่จะเป็นชาวต่างประเทศ มีทั้งนักท่องเที่ยว และนักธุรกิจ
มีการจัดประชุมสัมมนาจากบริษัทในประเทศไทยและการจัดประชุมนานาชาติ
ส่วนใหญ่ลูกค้านักท่องเที่ยวจะเดินทางมาในช่วงเดือนตุลาคม ถึง มีนาคม ซึ่งเป็นช่วง High
Season ส่วนช่วงเดือนเมษายน-สิงหาคม เป็นช่วง Low Season จะมีนักท่องเที่ยวเดินทางมาน้อย

-   โรงแรมดุสิตธานี พัทยา มีห้องพักสำหรับขายจำนวน 457 ห้อง แบ่งเป็น Superior 273
    ห้อง Cabana 9 ห้อง Suit 2^(nd) Floor 24 ห้อง Dusit Suite 3 ห้อง Dusit
    Club 89 ห้อง Dusit Grand 42 ห้อง One Bedroom Suite 15 ห้อง Royal &
    Princess Suite 2 ห้อง นอกจากนี้ยังให้บริการด้านอาหารและเครื่องดื่ม ห้องจัดเลี้ยง
    ห้องประชุมและสัมมนา และการให้บริการด้านอื่นๆ เช่น สนามเทนนิส สระว่ายน้ำ
    ศูนย์บริหารร่างกายชื่อ “DFiT” สถานบริการสุขภาพ (Spa) ชื่อ “เทวารัณย์ สปา ” Dusit
    Shop ร้านบูติกที่รวบรวมผลิตภัณฑ์ และสินค้านานาชนิด
    รวมทั้งร้านค้าย่อยขายสินค้าพื้นเมืองและของที่ระลึก ร้านขายขนมเบเกอรี่ ชื่อ “Dusit
    Gourmet” บริการสำรองที่นั่ง บริการรถ Limousine บริการจัดทัวร์นอกสถานที่
    บริการรับแลกเปลี่ยนเงินตราต่างประเทศ บริการรับเลี้ยงเด็ก บริการตัดผม บริการซักอบรีด
    รับส่งไปรษณีย์ ให้บริการโทรศัพท์ เป็นต้น

-   โรงแรมดุสิตธานี หัวหิน มีห้องพักสำหรับขายจำนวน 296 ห้อง แบ่งเป็น Superior 176
    ห้อง Dusit Suite 5 ห้อง Presidential Suite 2 ห้อง Club Room 53 ห้อง
    Lanai 33 ห้อง Dusit Grand 25 ห้อง Lanai Suite 2 ห้อง
    นอกจากนี้ยังให้บริการด้านอาหารและเครื่องดื่ม ห้องจัดเลี้ยง ห้องประชุมและสัมมนา
    และการให้บริการด้านอื่นๆ เช่น สนามเทนนิส สระว่ายน้ำ ศูนย์บริหารร่างกายชื่อว่า “DFiT”
    สถานบริการสุขภาพ (Spa) ชื่อ “เทวารัณย์ สปา ” Dusit Shop
    ร้านบูติกที่รวบรวมผลิตภัณฑ์ และสินค้านานาชนิด
    รวมทั้งร้านค้าย่อยขายสินค้าพื้นเมืองและของที่ระลึก ร้านขายขนมเบเกอรี่ ชื่อ “Dusit
    Gourmet” บริการสำรองที่นั่ง บริการรถ Limousine และ Shuttle Bus
    บริการจัดทัวร์นอกสถานที่ บริการรับแลกเปลี่ยนเงินตราต่างประเทศ บริการรับเลี้ยงเด็ก
    บริการตัดผม บริการซักอบรีด รับส่งไปรษณีย์ ให้บริการโทรศัพท์ เป็นต้น

-   โรงแรมดุสิตธานี นิกโก้ มะนิลา มีห้องพักสำหรับขายจำนวน 538 ห้อง แบ่งเป็น Deluxe
    406 ห้อง Dusit Grand 62 ห้อง Presidential Suite 1 ห้อง Corner 23 ห้อง
    Dusit Club 44 ห้อง Ambassador Suite 2 ห้อง
    นอกจากนี้ยังให้บริการด้านอาหารและเครื่องดื่ม ห้องจัดเลี้ยง ห้องประชุมและสัมมนา
    และการให้บริการด้านอื่นๆ เช่น สระว่ายน้ำ ศูนย์บริหารร่างกายชื่อ “DFiT”
    สถานบริการสุขภาพ (Spa) ชื่อ “เทวารัณย์ สปา ” ร้านค้าย่อยขายสินค้าพื้นเมืองและของ
    ที่ระลึก ร้านขายขนมเบเกอรี่ ชื่อ “Dusit Gourmet” บริการสำรองที่นั่ง บริการรถ
    Limousine ระหว่างโรงแรมและสนามบิน บริการจัดทัวร์นอกสถานที่
    บริการรับแลกเปลี่ยนเงินตราต่างประเทศ บริการรับเลี้ยงเด็กทารก บริการตัดผม
    บริการซักอบรีด รับส่งไปรษณีย์ ให้บริการโทรศัพท์ เป็นต้น

  1.2 ภายใต้เครื่องหมายการค้าดุสิตปริ๊นเซส และรอยัลปริ๊นเซส เป็นโรงแรมระดับ 4 ดาว
  ปัจจุบันมี

4 แห่ง คือ

  ----------- ------------------------------------- ----------------------
  ลำดับ        ชื่อโรงแรม                              จำนวนห้องพัก

  1           รอยัลปริ๊นเซส หลานหลวง                   167

  2           รอยัลปริ๊นเซส เชียงใหม่                    198

  3           ดุสิตปริ๊นเซส ศรีนครินทร์                    198

  4           ดุสิตปริ๊นเซส โคราช                       186
  ----------- ------------------------------------- ----------------------

นอกจากนี้ยังให้บริการด้านอาหารและเครื่องดื่ม ห้องจัดเลี้ยง ห้องประชุมและจัดสัมมนา และ
การให้บริการด้านอื่นๆ เช่น สระว่ายน้ำ นวดแผนโบราณ และมีสปาในเครือโรงแรมดุสิตปริ๊นเซส
ภายใต้ชื่อ “น้ำสปา” ซึ่งให้บริการแล้วที่ โรงแรมดุสิตปริ๊นเซส โคราช และโรงแรมดุสิตปริ๊นเซส
เกาะช้าง และยังมีร้านค้าย่อยจำหน่ายของที่ระลึก ศูนย์บริการธุรกิจ บริการ
แลกเปลี่ยนเงินตราต่างประเทศ บริการซักรีด บริการโทรศัพท์ทั้งในและต่างประเทศ
บริการอินเตอร์เน็ตความเร็วสูงในห้องพัก เป็นต้น

1.3 ภายใต้เครื่องหมายการค้า ดุสิตดีทู เป็นโรงแรมระดับ 5 ดาว ที่มีรูปแบบการตกแต่งเป็นไทย
ร่วมสมัย เน้นความสดใสและมีชีวิตชีวา ปัจจุบันมีโรงแรมที่เป็นเจ้าของเพียง 1 แห่ง คือดุสิตดีทู
เชียงใหม่ ซึ่งมีห้องพัก 131 ห้อง แบ่งออกเป็น Deluxe 74 ห้อง Club Deluxe 28 ห้อง
Studio Suite 28 ห้อง Suite Two-Bed Room 1 ห้อง และมีห้องอาหารนานาชาติ ล็อบบี้บาร์
ห้องจัดเลี้ยง เพื่อให้บริการแก่ลูกค้าที่มาพักในโรงแรม และลูกค้าทั่วไป นอกจากนี้ยังมีบริการอื่นๆ
เช่น สระว่ายน้ำ ห้องออกกำลังกาย สถานบริการเพื่อสุขภาพ ชื่อ “ เทวารัณย์ สปา ”

“ดุสิตอินเตอร์เนชั่นแนล” ได้จัดตั้งทีมงานเพื่อพิจารณาการลงทุนในโครงการต่างๆ
แต่ทั้งนี้การพิจารณาการลงทุนบริษัทได้คำนึงถึงผลตอบแทนสูงสุดและความเสี่ยงควบคู่ไปด้วย

2. การบริหารโรงแรมและสปา
มีวัตถุประสงค์เพื่อลดสายการบังคับบัญชาและเพิ่มการกระจายอำนาจ
เพื่อให้เกิดความคล่องตัวในการบริหารงานและสามารถตัดสินใจได้รวดเร็ว
ซึ่งจำเป็นต่อธุรกิจที่กำลังขยายตัวและมีการแข่งขันที่สูง แต่ทั้งนี้เพื่อความโปร่งใส
และให้เป็นไปตามหลักการควมคุมดูแลกิจการที่ดี
บริษัทได้กำหนดขอบเขตอำนาจหน้าที่ในการอนุมัติรายการต่างๆไว้ให้ผู้บริหารสามารถดำเนินการได้ภายในขอบเขตอำนาจที่ได้รับ
หากรายการใดเกินกว่าอำนาจหน้าที่จะต้องดำเนินการขออนุมัติตามขั้นตอนที่กำหนดไว้
โดยฝ่ายการรับบริหารโรงแรมประกอบด้วยแผนกต่างๆดังนี้

-   ฝ่ายปฏิบัติการ

-   ฝ่ายขาย และฝ่ายการตลาด

-   ฝ่ายทรัพยากรบุคคล

-   สปา

การบริหารกิจการโรงแรม มีการกำหนดมาตรฐานไว้ในแต่ละเครื่องหมายการค้า
ทั้งในด้านของผลิตภัณฑ์ การบริการ และการออกแบบ ให้เป็นมาตรฐานที่กำหนดไว้ หลังการ
Re-Branding “ดุสิตอินเตอร์เนชั่นแนล” มีเครื่องหมายการค้าที่ใช้ในการบริหาร โรงแรมทั้งหมด
5 เครื่องหมายการค้า ได้แก่ “ดุสิตธานี” “ดุสิตปริ๊นเซส” “ดุสิตดีทู” “ดุสิตเทวารัณย์” และ
“ดุสิตเรสซิเด้นซ์” ในแต่ละเครื่องหมายการค้าจะตอบสนองความต้องการ
ที่หลากหลายและแตกต่างกันของแขกผู้มาพักทั้งที่มาเพื่อการท่องเที่ยวพักผ่อนหรือการเดินทางเพื่อธุรกิจการงาน
ซึ่งจะได้ประสบกับการบริการอันยอดเยี่ยมเพียบพร้อมด้วยการต้อนรับและการบริการอันเป็นเอกลักษณ์แบบวัฒนธรรมไทย
แต่สอดรับไปกับมาตรฐานระดับสากล โดยจำแนกรายละเอียด ที่มาของเครื่องหมายการค้า
และโรงแรมที่อยู่ภายใต้แต่ละเครื่องหมายการค้าดังนี้

1. “ดุสิตธานี”

กลุ่มลูกค้าหลักของเครื่องหมายการค้านี้คือผู้ที่ประสบความสำเร็จในชีวิตมีมุมมองที่กว้างขวางจากประสบการณ์การเดินทางที่ได้สะสมมา
คนกลุ่มนี้ต้องการการบริการที่เป็นเสิศที่สะท้อนถึงรสนิยมที่เหนือชั้น

การสรรค์สร้างดุสิตธานี
คือความพยายามที่จะนิรมิตความสุขสบายแห่งเมืองสวรรค์ที่มีความเป็นไทยเป็นเอกลักษณ์
ให้ทุกผู้มาเยือนได้สัมผัส ทุกรายละเอียดของความเป็นดุสิตธานี ทั้งงานศิลปะ ดอกไม้ประดับ
และบุคลากร ล้วนแล้วแต่เป็นองค์ประกอบที่สำคัญของประสบการณ์ที่น่าประทับใจทั้งสิ้น

“สัมผัสแห่งสวรรค์ดั่งนิรมิต”

-   โรงแรมดุสิตธานี กรุงเทพ

-   โรงแรมดุสิตธานี พัทยา

-   โรงแรมดุสิตธานี หัวหิน

-   โรงแรมดุสิตธานี ลากูนา ภูเก็ต

-   โรงแรมดุสิตไอส์แลนด์รีสอร์ท เชียงราย

-   โรงแรมดุสิตธานี มะนิลา ฟิลิปปินส์

-   โรงแรมดุสิตธานี ดูไบ สหรัฐอาหรับเอมิเรตส์

-   โรงแรมดุสิตธานี เลควิวและสปา ไคโร

-   โรงแรมดุสิตธานี ปาล์ม จูเมราห์ สหรัฐอาหรับเอมิเรสต์

-   โรงแรมดุสิตธานี อาบูดาบี สหรัฐอาหรับเอมิเรสต์ (จะเปิดทำการปี 2553)

2. “ดุสิตปริ๊นเซส”

กลุ่มลูกค้าหลักของเครื่องหมายการค้านี้คือ นักเดินทางผู้ที่ต้องการความสะดวกสบายในบรรยากาศที่
เป็นกันเอง
เมื่อเดินทางเพื่อธุรกิจคนกลุ่มนี้ต้องการความเอาใจใส่ที่จะช่วยแบ่งเบาภาระและความตึงเครียด
แต่เมื่อเดินทางเพื่อท่องเที่ยวพวกเขาต้องการที่จะอยู่ในใจกลางที่จะให้เขาสัมผัสกับเมืองนั้น ๆ
ได้อย่างแท้จริง

ดุสิตปริ๊นเซสให้ความสบายในความคุ้นเคยกับทุกผู้มาเยือน โรงแรมภายใต้เครื่องหมายการค้าดุสิต
ปริ๊นเซส ทุกแห่งล้วนแต่มีรากฐานและความสัมพันธ์ที่ยาวนานกับเมืองนั้นๆ
จึงทำให้บุคลากรมีความรู้เกี่ยวกับพื้นที่ท้องถิ่นอย่างละเอียด
และยังตั้งอยู่ในทำเลที่สะดวกแก่การเดินทางและเที่ยวชมสิ่งที่น่าสนใจต่าง ๆ
การบริการอย่างเป็นกันเองเป็นเอกลักษณ์เฉพาะที่ดึงดูดให้ทุกกลุ่มลูกค้าของดุสิตปริ๊นเซสกลับมาเยือนอีกด้วยความประทับใจ

โรงแรมและรีสอร์ทภายใต้เครื่องหมายการค้าดุสิตปริ๊นเซส มีทั้งสิ้น 10 แห่ง
โดยแบ่งเป็นในประเทศไทย 9 แห่งและ ต่างประเทศ 1 แห่ง
โรงแรมบางแห่งจะเปลี่ยนชื่อเป็นดุสิต ปริ๊นเซส ภายหลังที่การปรับปรุงซ่อมแซมแล้วเสร็จ
ส่วนโรงแรมที่เป็น Franchise จะยังคงใช้ชื่อเดิม

“ผ่อนคลายกับความสบายที่คุ้นเคย”

-   โรงแรมรอยัลปริ๊นเซส หลานหลวง

-   โรงแรมรอยัลปริ๊นเซส เชียงใหม่

-   โรงแรมดุสิตปริ๊นเซส ศรีนครินทร์

-   โรงแรมดุสิตปริ๊นเซส โคราช

-   โรงแรมดุสิตปริ๊นเซส เกาะช้าง

-   โรงแรมเจริญธานีปริ๊นเซส ขอนแก่น

-   ดุสิตปริ๊นเซส เดียราห์ ดูไบ สหรัฐอาหรับเอมิเรสต์ (จะเปิดทำการในเดือนสิงหาคมปี 2552)

-   โรงแรมปทุมวัน ปริ๊นเซส *

-   โรงแรมเบลแอร์ ปริ๊นเซส *

-   โรงแรมแกรนด์ไชน่า ปริ๊นเซส *

  * เป็นโรงแรมภายใต้แฟรนไชส์ ของ บมจ. รอยัล ปริ๊นเซส

3. “ดุสิตดีทู”

กลุ่มลูกค้าหลักของเครื่องหมายการค้านี้คือ นักเดินทางยุคใหม่ผู้ซึ่งเปี่ยมไปด้วยพลังของวัยทำงาน
และความมั่นใจในความสำเร็จ
ไม่ว่าจุดประสงค์ในการเดินทางของเขาจะเป็นธุรกิจหรือการพักผ่อนท่องเที่ยว
คนกลุ่มนี้ต้องการประสบการณ์ที่แปลกใหม่ ทันสมัย และเร้าใจในคุณภาพที่เป็นเลิศ

เอกลักษณ์ของดุสิตดีทูนั้น เกิดจากการผสมผสานของ 3 องค์ประกอบเข้าด้วยกันอย่างสมบูรณ์แบบ
นั่นคือ การออกแบบสไตล์ไทยร่วมสมัยที่มีเสน่ห์ดึงดูด การบริการที่โดดเด่น และแนวคิดใหม่ ๆ
ในการพัฒนาผลิตภัณฑ์ที่ทำให้ทุกสัมผัสของ ดุสิตดีทู เต็มไปด้วยความประทับใจ

โรงแรมแห่งแรกภายใต้เครื่องหมายการค้า “ดุสิต ดีทู” ก่อตั้งขึ้นเมื่อเดือนพฤศจิกายน ปี 2549
ที่จังหวัดเชียงใหม่ โรงแรมดุสิตดีทู เชียงใหม่
เป็นโรงแรมที่มีเอกลัษณ์ในด้านความสดใสและมีชีวิตชีวา รวมทั้งยังมี
ความสมัยใหม่และเป็นที่น่าประทับใจ ซึ่งประยุกต์ความเป็นไทยแท้ผ่านความสดใส

“เสน่ห์ของชีวิตที่มีสไตล์ในทุกรูปแบบ”

-   โรงแรมดุสิตดีทู เชียงใหม่

-   โรงแรมดุสิตดีทูบาราคูดา พัทยา

-   โรงแรมดุสิตดีทู สมุย (จะเปิดทำการในเดือนตุลาคม ปี 2552)

4. “ดุสิต เทวารัณย์”

กลุ่มลูกค้าหลักของเครื่องหมายการค้านี้คือ ผู้ที่สรรหาความสมดุลของชีวิตที่แท้จริง
เพราะความสำเร็จทางการงานและการเงินเพียงอย่างเดียวนั้น
ไม่สามารถที่จะนำมาซึ่งความสุขที่แท้จริงได้ หากขาดความสมบูรณ์ ทางร่างกายและจิตใจ
ดุสิตเทวารัณย์ จึงเปรียบเสมือนสวนสวรรค์ที่ให้ความรื่นรมย์ทั้งทางกายและใจอย่างแท้จริง
ในความเป็นส่วนตัวอย่างไม่มีที่ใดเสมอเหมือน

“ปลีกความธรรมดา สู่มิติแห่งความรื่นรมย์”

-   โรงแรมดุสิตเทวารัณย์ปาล์ม จูเมราห์ สหรัฐอาหรับเอมิเรสต์

5. “ดุสิตเรสซิเด้นซ์ เซอร์วิสอพาร์ทเมนท์”

กลุ่มลูกค้าหลักของเครื่องหมายการค้านี้คือ ผู้ที่สรรหาที่พักอาศัยระยะยาวที่มีการบริการในมาตรฐาน
ที่เหนือระดับอันรวมทั้งนักธุรกิจ นักท่องเที่ยวระยะยาว และชาวต่างชาติผู้พำนักในประเทศนั้น ๆ

ดุสิตเรสซิเด้นซ์ รวมความน่าอยู่ของอพาร์ทเมนท์ที่สะดวกสบาย ทันสมัย
และเพียบพร้อมไปด้วยอุปกรณ์อำนวยความสะดวก
อันรวมไปถึงบรรยากาศของการพักผ่อนสไตล์คลับเฮาส์ เข้ากับการบริการระดับโรงแรม 5 ดาว
จึงทำให้เครื่องหมายการค้าดุสิตเรสซิเด้นซ์มีข้อได้เปรียบในการให้คุณภาพชีวิตที่เหนือกว่ากับกลุ่มลูกค้า

  “ความเป็นอยู่ที่เหนือชั้นเพื่อชีวิตที่สมบูรณ์แบบ”

-   โรงแรมดุสิตเรสซิเด้นซ์ ดูไบมาริน่า สหรัฐอาหรับเอมิเรตส์

-   โรงแรมดุสิตเรสซิเด้นซ์เลควิว ไคโร อียิปต์ (จะเปิดทำการปี 2552)

-   โรงแรมดุสิตเรสซิเด้นซ์ ปาล์ม จูเมราห์ สหรัฐอาหรับเอมิเรตส์

-   โรงแรมดุสิตเรสซิเด้นซ์ อาบูดาบี สหรัฐอาหรับเอมิเรตส์ (จะเปิดทำการในปี 2553)

-   โรงแรมเพิร์ลโคสต์พรีเมียมโฮเต็ลอพาร์ทเมนท์ ดูไบ สหรัฐอาหรับเอมิเรตส์

นอกจากธุรกิจโรงแรมแล้ว “ดุสิตอินเตอร์เนชั่นแนล”
ต้องการตอบสนองความต้องการของลูกค้าอย่างครบวงจรจึงได้มีการบริการด้านสุขภาพ
สถานออกกำลังกายในโรงแรมระดับ 5 ดาว ดังนี้

เทวารัณย์ สปา

เป็นสถานบริการด้านสุขภาพ (สปา) ที่ตกแต่งอย่างงดงามและพร้อมไปด้วยสรรพเสียงแห่งดนตรีไทย
อันผ่อนคลายภายในสภาพแวดล้อมที่หรูหราน่าประทับใจ
และยังผสมผสานอย่างลงตัวกับมรดกไทยว่าด้วยธรรมชาติบำบัด
สปาแห่งนี้ได้รับแรงบันดาลใจมาจากวรรณกรรมเกี่ยวกับ “สวนแห่งประตูสวรรค์”
ซึ่งเป็นเอกลักษณ์ที่เด่นชัดในการผสมผสานระหว่างวัฒนธรรมตะวันออกและตะวันตกได้อย่างกลมกลืนจนทำให้เป็น
สปาชั้นแนวหน้าของทวีปเอเชีย ประกอบด้วย

-   เทวารัณย์ สปา กรุงเทพ โรงแรมดุสิตธานี กรุงเทพ

-   เทวารัณย์ สปา หัวหิน โรงแรมดุสิตธานี หัวหิน

-   เทวารัณย์ สปา พัทยา โรงแรมดุสิตธานี พัทยา

-   เทวารัณย์ สปา มะนิลา โรงแรมดุสิตธานี มะนิลา

-   เทวารัณย์ สปา เชียงใหม่ โรงแรมดุสิต ดีทู เชียงใหม่

ดีฟิต

เป็นสถานออกกำลังกาย (ศูนย์ฟิตเนส) ของดุสิตอินเตอร์เนชั่นแนล ตกแต่งด้วยศิลปะสมัยใหม่
พร้อมด้วยอุปกรณ์และสิ่งอำนวยความสะดวกที่ทันสมัยครบครัน
มีเจ้าหน้าที่ประจำศูนย์ฟิตเนสที่พร้อมจะให้คำแนะนำ
และความช่วยเหลือเกี่ยวกับวิธีการออกกำลังกายที่เหมาะสมที่สุดแก่ผู้ใช้บริการแต่ละราย

3. การศึกษา

ทรัพยากรมนุษย์มีความสำคัญอย่างยิ่งต่อการพัฒนา และเติบโตอย่างมั่นคง และต่อเนื่องขององค์กร
บริษัท ดุสิตธานี จำกัด (มหาชน)
เล็งเห็นความสำคัญนี้และได้วางแผนเพื่อการพัฒนาบุคลากรที่มีอยู่ในปัจจุบัน
ให้สามารถทำงานมีประสิทธิภาพมากขึ้น
และเป็นการเตรียมบุคลากรที่มีคุณภาพเพื่อรองรับการขยายตัวของโรงแรมกลุ่มดุสิตธานีและอุตสาหกรรมโรงแรมและการบริการทั่วโลกอีกด้วย
จึงได้จัดตั้งฝ่ายการศึกษาขึ้นโดยมีวัตถุประสงค์มุ่งเน้นที่จะขยายการศึกษา
และการฝึกอบรมไปยังจังหวัดต่าง ๆ ในประเทศไทย หรือต่างประเทศที่มีโรงแรมดุสิตธานีตั้งอยู่
ทั้งนี้เพื่อเป็นการผลิตแรงงานที่มีคุณภาพเข้าทำงานในโรงแรมโดยเฉพาะอย่างยิ่งโรงแรมในกลุ่มดุสิต

กิจการของวิทยาลัยดุสิตธานีได้เจริญก้าวหน้าเป็นที่ยอมรับในวงการศึกษาด้านการโรงแรมอย่างมาก
ในวันที่ 3 ธันวาคม 2551 บริษัทดุสิตธานีจำกัด (มหาชน) ได้ลงนามความร่วมมือกับมหาวิทยาลัย
Lyceum of Philippines University (“LPU”)
เพื่อวางรากฐานการศึกษาด้านการบริหารธุรกิจโรงแรมให้แก่มหาวิทยาลัย LPU ทั้ง 4 วิทยาเขต
ได้แก่ มะนิลา บาทังกาส์ ลากูน่า และ คาวิเต้ ตามสัญญาข้อตกลงร่วมกันวิทยาลัยดุสิตธานี
จะวางแผนการกำหนดแนวทางการเรียนการสอนที่อยู่ภายใต้หลักสูตรปริญญาตรี 3 หลักสูตร ได้แก่
การบริหารโรงแรม ศิลปะการประกอบอาหารและการจัดการภัตตาคาร และ
การจัดการการท่องเที่ยว รวมทั้งหลักสูตร ระยะสั้น เช่น การประกอบอาหาร การบริหารส่วนหน้า
การบริหารงานแม่บ้าน และ การจัดการเครื่องดื่ม เป็นต้น
ซึ่งสัญญาอนุญาตให้ใช้สิทธิและให้คำปรึกษานี้มีระยะเวลา 15 ปี
โดยดุสิตจะได้รับค่าตอบแทนจากส่วนหนึ่งของค่าเล่าเรียนที่ได้รับจากนักเรียนที่สมัครเรียนในหลักสูตรนี้

หลักสูตรปริญญาตรีทั้ง 3 หลักสูตรจะเริ่มเปิดสอนในภาคการศึกษาที่ 1 ปี 2552
หรือในเดือนมิถุนายน 2552 ที่มหาวิทยาลัย LPU ทั้ง 4 วิทยาลัยเขต
โดยคาดหมายว่าจะมีนักศึกษาสมัครเรียนในเทอมแรกนี้ไม่ต่ำกว่า 2,000 คน
จากการที่ดุสิตเข้าไปร่วมมือกับมหาวิทยาลัย LPU ในครั้งนี้ จะทำให้มหาวิทยาลัย LPU มีมาตรฐาน
การเรียนการสอนเช่นเดียวกับวิทยาลัยดุสิตธานี นอกจากจะทำให้สถาบันทั้ง 2
ได้พัฒนามาตรฐานการศึกษา ให้สูงขึ้นให้เป็นที่ยอมรับจากทั่วโลกแล้ว
ยังจะทำให้กลุ่มดุสิตมีพันธมิตรด้านการศึกษาเพิ่มขึ้นอีกด้วย

มหาวิทยาลัยLPUก่อตั้งในปี พ.ศ 2495 โดยอดีตประธานาธิบดีของฟิลิปปินส์ โจเซ พี ลอเรล
ปัจจุบันบริหารโดยทายาทลำดับที่ 3 มหาวิทยาลัยมีนักศึกษาสมัครเข้าเรียนด้านโรงแรม
และท่องเที่ยวสูงเป็นอันดับ 3 ของประเทศฟิลิปปินส์

ฝ่ายการศึกษาประกอบด้วย

1.  วิทยาลัยดุสิตธานี

ด้วยปณิธานของท่านผู้หญิงชนัตถ์ ปิยะอุย ที่จะผลิตบุคลากรที่มีความรู้ความสามารถด้านการโรงแรม
เพื่อพร้อมเข้าทำงานในกลุ่มดุสิต
และเพื่อรองรับการเติบโตของอุตสาหกรรมการท่องเที่ยวของประเทศที่กำลังเติบโตอย่างต่อเนื่อง
โรงเรียนการโรงแรมดุสิตธานีจึงถูกจัดตั้งขึ้นและได้เปิดทำการเรียนการสอนหลักสูตร
การโรงแรมในระดับประกาศนียบัตร 2 ปี เป็นครั้งแรกเมื่อวันที่ 1 มิถุนายน พ.ศ. 2536
โดยเปิดสอนหลักสูตร ด้านการปฏิบัติการโรงแรม (Diploma in Hotel Operations)
และหลักสูตรด้านศิลปะการประกอบอาหาร (Professional Chef Diploma)

นับตั้งแต่เริ่มเปิดดำเนินการเรียนการสอนเป็นต้นมา
โรงเรียนการโรงแรมดุสิตธานีได้มุ่งเน้นความเป็นเลิศทางวิชาการ
และการจัดการเรียนการสอนอย่างมีคุณภาพ
ทั้งภาคทฤษฎีและภาคปฏิบัติจนได้รับอนุมัติจากทบวงมหาวิทยาลัยให้เลื่อนสถานะเป็นวิทยาลัย
เปิดสอนระดับปริญญาตรีตั้งแต่ปีการศึกษา 2539 เป็นต้นมา

ปัจจุบันวิทยาลัยดุสิตธานี เปิดสอนหลักสูตรระดับปริญญาตรี จำนวน 5 สาขาวิชา ได้แก่
หลักสูตรบริหารธุรกิจบัณฑิต ระดับปริญญาตรี

1.  สาขาวิชาการจัดการโรงแรม

2.  สาขาวิชาการจัดการครัวและภัตตาคาร

3.  สาขาวิชาการจัดการท่องเที่ยว

4.  สาขาวิชาการจัดการรีสอร์ทและสปา และ

5.  สาขาวิชาการจัดการการประชุมและงานมหกรรม

หลักสูตรระดับปริญญาตรี (ต่อเนื่อง) จำนวน 3 สาขาวิชา ได้แก่

1.  สาขาวิชาการจัดการโรงแรม

2.  สาขาวิชาการจัดการครัวและภัตตาคาร

3.  สาขาวิชาการจัดการท่องเที่ยว

หลักสูตรนานาชาติระดับปริญญาตรี จำนวน 2 สาขาวิชา ได้แก่

1.  สาขาการจัดการโรงแรม

2.  สาขาการจัดการครัวและภัตตาคารร่วมกับสถาบันเลอ กอร์ดอง เบลอ

หลักสูตรบริหารธุรกิจมหาบัณฑิต ระดับปริญญาโท 1 สาขาวิชา คือ

1.  สาขาวิชาการจัดการโรงแรมและภัตตาคาร

นอกจากนี้ วิทยาลัยได้ลงนามเพื่อความร่วมมือทางวิชาการกับ

1.  The Hong Kong Polytechnic University

1.  University of Nevada, Las Vegas, (UNLV) Singapore Campus

จากการที่วิทยาลัยได้มุ่งเน้นความเป็นเลิศด้านวิชาการและผลิตบัณฑิตที่จบการศึกษาและประสบความสำเร็จในอาชีพการงานเป็นอย่างดี
ทำให้ในปี 2540 วิทยาลัยได้รับรางวัล เหรียญทองด้านการศึกษาและฝึกอบรมจาก PATA
(PATA-Gold Award Education & Training)

ในปีการศึกษา 2550-2551 มีผู้สำเร็จการศึกษาทั้งสิ้น 298 คน
และเป็นครั้งแรกที่มีผู้สำเร็จการศึกษาระดับ ปริญญาโท รุ่นที่ 1 จำนวน 30   คน
และผู้สำเร็จการศึกษาระดับปริญญาตรี   รุ่นที่ 9   จำนวน 268 คน

วิทยาลัยดุสิตธานีตั้งอยู่บนถนนศรีนครินทร์ เขตประเวศ กรุงเทพฯ บนเนื้อที่ 8 ไร่
ประกอบด้วยอาคารเรียน 2 อาคาร โดยมีห้องเรียน ห้องฝึกปฏิบัติ ห้องสาธิต
และห้องครัวที่ทันสมัยและอุปกรณ์การเรียนการสอน ครบครัน ปัจจุบันวิทยาลัยมีนักศึกษาทั้งสิ้น 1,680
คน โดยแบ่งเป็นปริญญาตรี 1,634 คน และ ปริญญาโท 46 คน

2. บริษัท ดุสิตเพื่อพัฒนาผู้บริหาร จำกัด

บ. ดุสิตเพื่อพัฒนาผู้บริหาร ตั้งขึ้นเมื่อปี 2547
โดยมีวัตถุประสงค์เพื่อให้การฝึกอบรมแก่หน่วยงานและบุคคลทั่วไป
ซึ่งในลำดับแรกได้มุ่งเน้นการพัฒนาบุคลากรในองค์กรของ “ดุสิตอินเตอร์เนชั่นแนล”
โดยมีหลักสูตรการอบรมให้กับผู้บริหารระดับสูง เพื่อให้มีประสิทธิภาพและศักยภาพในการทำงานสูงขึ้น
หลักสูตรฝึกอบรมให้กับผู้บริหารระดับกลางเพื่อพัฒนาศักยภาพการทำงานและการบริหารงานเพื่อเตรียมความพร้อมให้พนักงานเหล่านี้ก้าวขึ้นเป็นผู้บริหารระดับสูงหรือพร้อมที่จะเข้าไปทำงานในโรงแรมเปิดใหม่ต่อไป
นอกจากนี้ยังมีหลักสูตรที่ออกแบบเพื่อสนองความต้องการด้านการฝึกอบรมของพนักงานในด้านต่าง ๆ
เช่นการทำงานร่วมกัน มาตรฐานของการให้บริการ และ
การบริการที่ทำให้ลูกค้าเกิดความพึงพอใจสูงสุด เป็นต้น บริษัทรับให้คำปรึกษาด้านการฝึกอบรม
การพัฒนาบุคลากร และรับจัดฝึกอบรมนอกสถานที่ด้วย

ในปี 2551 บริษัทได้ทำหลักสูตรฝึกอบรมทั้งหมด 112 หลักสูตร
โดยมีผู้เข้าเรียนและผ่านการฝึกอบรมทั้งสิ้น 3,388 คน

บ. ดุสิตเพื่อพัฒนาผู้บริหาร ตั้งอยู่ที่อาคารพาณิชย์ดุสิตธานี ชั้น 2 เลขที่ 946 ถนนพระราม 4
แขวงสีลม เขตบางรัก กรุงเทพ 10500 บนพื้นที่ 400 ตารางเมตร
บริษัทได้รับการออกแบบเพื่อเป็นศูนย์ฝึกอบรมที่มีมาตรฐานโดยคำนึงถึงความสะดวกสบายของผู้เรียนและผู้สอนเป็นสำคัญ
ห้องเรียนทุกห้องได้รับการติดตั้งอุปกรณ์อำนวยความสะดวกสำหรับการเรียนการสอนเป็นอย่างดี

3. บริษัท เลอ กอร์ดอง เบลอ ดุสิต จำกัด

บ. เลอ กอร์ดอง เบลอ ดุสิต จัดตั้งขึ้นโดยการร่วมทุนระหว่างบริษัท ดุสิตธานี จำกัด (มหาชน)
กับ เลอ กอร์ดอง เบลอ อินเตอร์เนชั่นแนล ภายใต้บริษัทร่วมทุนนี้ได้จัดตั้ง
โรงเรียนสอนการประกอบอาหาร เลอ กอร์ดอง เบลอ ดุสิต ขึ้น
ซึ่งได้รับอนุมัติจากกระทรวงศึกษาธิการให้เปิดทำการเรียนการสอนครั้งแรก เดือนกรกฎาคม 2550

เลอ กอร์ดอง เบลอ เป็นสถาบันที่สอนการประกอบอาหารแบบฝรั่งเศสที่ได้รับการยอมรับทั่วโลก
โดย เปิดสอนมานานกว่า 100 ปี ปัจจุบันมีโรงเรียน ทั้งหมด 30 โรงเรียน ใน 15
ประเทศทั่วโลก และได้เลือก บริษัท ดุสิตธานี จำกัด (มหาชน) เป็นผู้ร่วมทุนในประเทศไทย
นับว่าโรงเรียนสอนการประกอบอาหาร เลอ กอร์ดอง เบลอ ดุสิต นี้เป็นโรงเรียนที่ใหม่ที่สุด
ใหญ่ที่สุด ในจำนวนโรงเรียนที่เลอ กอร์ดอง เบลอ มีอยู่ ในขณะนี้ และเป็นโรงเรียนของเลอ
กอร์ดอง เบลอ เพียงแห่งเดียวในเอเซียตะวันออกเฉียงใต้

หลักสูตรที่โรงเรียนเปิดสอนอยู่มีดังนี้

1.  ศิลปะการประกอบอาหารคาวขั้นต้น ขั้นกลาง ขั้นสูง

1.  ศิลปะการประกอบอาหารหวานขั้นต้น ขั้นกลาง ขั้นสูง

หลักสูตรศิลปะการประกอบอาหารนี้ได้สอนทักษะต่างๆ ทั้งภาคทฤษฎี
และภาคปฏิบัติในการประกอบอาหาร โดยพ่อครัวของเลอ กอร์ดอง เบลอ
ที่มีประสบการณ์สูงด้านทำอาหารและการสอน
และมีเนื้อหาของหลักสูตรและการสอนเหมือนกันทุกแห่งทั่วโลก
ทุกหลักสูตรเมื่อเรียนจบจะได้รับใบประกาศนียบัตรจาก เลอ กอร์ ดอง เบลอ
และประกาศนียบัตรจากกระทรวงศึกษาธิการ

โครงสร้างของหลักสูตรต่างๆ
ดังกล่าวจะเป็นรากฐานอีกอย่างหนึ่งของวงการศึกษาของประเทศไทยที่จะผลักดันให้สถานประกอบการต่างๆ
รับเจ้าหน้าที่ซึ่งมีคุณภาพ ทักษะ ความรู้
และความเชื่อมั่นในการให้บริการและยังส่งผลในภาพรวมถึงความยั่งยืนของภาคธุรกิจโรงแรมของอุตสาหกรรมการท่องเที่ยวของประเทศไทยอีกด้วย

โรงเรียนสอนการประกอบอาหาร เลอ กอร์ดอง เบลอ ดุสิต ตั้งอยู่ที่ ชั้น 1 อาคารพาณิชย์ดุสิตธานี
946 ถนนพระราม 4 เขตบางรัก กรุงเทพ มีพื้นที่ ประมาณ 2,000 ตารางเมตร
โรงเรียนได้รับการออกแบบเป็นอย่างดีและมีเครื่องมือเครื่องใช้ในการเรียนการสอนที่ทันสมัย
โดยแบ่งเป็นห้องครัวประกอบอาหารคาว ห้องครัวประกอบอาหารหวาน ห้องครัวเอนกประสงค์
ห้องครัวประกอบอาหารนานาชาติ ห้องสาธิตประกอบอาหาร ห้องสำหรับเรียนไวน์
ห้องสำหรับเรียนทำกาแฟ และห้องสมุด เป็นต้น

  4. การบริหารจัดการส่วนกลาง

เป็นการบริหารจัดการในด้านนโยบาย กำหนดกลยุทธ์ วิสัยทัศน์ ทิศทางของบริษัท รวมทั้งกำหนด
กฏระเบียบ และการปฏิบัติงาน ควบคุมภายใน เพื่อให้อยู่ในมาตรฐาน และสอดคล้องกันทั้งกลุ่ม
การแบ่งแยกงาน และความรับผิดชอบงานส่วนดังกล่าวออกจากงานใน 3 ส่วนข้างต้น
เพื่อแบ่งแยกอำนาจหน้าที่ให้ชัดเจน ทำให้เกิดความคล่องตัวในการบริหารงาน
และเพื่อผลประโยชน์สูงสุดต่อภาพรวมของการบริหารองค์กร
การบริหารจัดการส่วนกลางขึ้นตรงกับหัวหน้าฝ่ายปฏิบัติการฝ่ายการเงิน (CFO) และ
ประธานฝ่ายปฏิบัติการ (CEO) ยกเว้น ฝ่ายตรวจสอบภายในที่ขึ้นตรงกับคณะกรรมการตรวจสอบ

การบริหารจัดการส่วนกลางประกอบด้วยฝ่ายต่างๆ ดังนี้

-   ฝ่ายบัญชีและการเงิน

-   ฝ่ายบัญชีโรงแรมและควบคุม

-   ฝ่ายตรวจสอบภายใน

-   ฝ่ายจัดซื้อกลาง

-   ฝ่ายกฎหมายและบริหารจัดการส่วนกลาง

-   ฝ่ายบริหารความเสี่ยง

-   ฝ่ายอาคารสำนักงาน

-   ฝ่ายบริการทางเทคนิค

-   ฝ่ายพัฒนาโรงแรม

3.2 การตลาดและภาวะการแข่งขัน

3.2.1 กลยุทธ์ทางด้านการตลาดและการขาย

จากการที่ท่านผู้หญิงชนัตถ์ ปิยะอุย ได้ประกอบธุรกิจโรงแรมแห่งแรกโดยใช้ชื่อโรงแรมปริ๊นเซส
และจากวิสัยทัศน์อันยาวไกลของท่านผู้หญิงชนัตถ์ ในระยะเวลา 60 ปี ที่ผ่านมา
ท่านได้ขยายกิจการทั้งที่เป็นโรงแรมดุสิตธานี โรงแรมรอยัลปริ๊นเซส และดุสิตดีทูในปัจจุบัน
และมีโรงแรมที่รับบริหารทั้งในประเทศ และต่างประเทศ ในปี 2551 “ดุสิตอินเตอร์เนชั่นแนล”
ได้ฉลองความสำเร็จในธุรกิจโรงแรมให้กับท่านผู้หญิงชนัตถ์ ปิยะอุย
ในขณะเดียวกันบริษัทได้สร้างรากฐานอื่นๆไปพร้อมกันเพื่ออนาคตด้วย จากปี 2550 ที่ได้ทำการ
Re-Branding เครื่องหมายการค้าใหม่ ซึ่งแต่ละเครื่องหมายการค้าได้แสดงเอกลักษณ์อย่างเด่นชัด
เพื่อสามารถตอบสนองความต้องการของลูกค้าในแต่ละกลุ่มเป้าหมายได้ชัดเจน
อีกทั้งเพื่อสร้างความแตกต่างในการแข่งขัน
นอกเหนือจากการโฆษณาเครื่องหมายการค้าดังกล่าวต่อเนื่องจากปีก่อนเพื่อตอกย้ำให้ลูกค้ารับทราบ
และจดจำ ยังได้มีการขยายงานและพัฒนาโครงการอย่างต่อเนื่อง
ไม่ว่าจะเป็นระบบการจองห้องพักจากศูนย์สำรองห้องพักส่วนกลาง ผ่านเว็บไซต์ www.dusit.com

ในปี 2550 ได้กำหนดนโยบาย one brand one voice และปี 2551 คือ new ways, new
horizons และรายการส่งเสริมการขายต่างๆ เช่น Triple Nights Delight
ทางฝ่ายการตลาดส่วนกลางเป็นผู้ดำเนินงานเพื่อสนับสนุนและส่งเสริมการขายให้โรงแรมต่าง ๆ
ในเครือข่ายทั้งหมด ซึ่งในการนี้ได้พิจารณาถึงต้นทุนค่าใช้จ่ายให้คุ้มค่าที่สุด
อีกทั้งสามารถสร้างรายได้ให้กับโรงแรมเพิ่มขึ้น

นอกจากนี้ทางฝ่ายการตลาดได้ดำเนินการในด้านการตลาดในปี 2551 ดังนี้

-   ธุรกิจการนัดพบเจรจาทางการค้า การนำเที่ยวแบบให้รางวัล การจัดสัมมนาและนิทรรศการ
    (MICE)

-   สร้างความสัมพันธ์และทำการตลาดกับลูกค้าประเภทบริษัทต่างๆ (Corporate RFPs)

-   พัฒนาช่องทางการจำหน่ายทางอินเตอร์เน็ต (E distribution)

-   มุ่งเน้นไปยังตลาดใกล้ๆในเอเชีย แปซิฟิคและตะวันออกกลางเช่น อินเดีย จีน
    และกลุ่มประเทศ สหรัฐอาหรับเอมิเรตส์ ตามมาด้วยญี่ปุ่น เกาหลี และประเทศอื่นๆ ในเอเชีย
    เช่นเดียวกับตลาดรอง เช่น สหราชอาณาจักร และยุโรป

พันธกิจของฝ่ายการตลาด คือ “การปฏิบัติงานอย่างกระตือรือร้น สร้างสรรค์ อย่างมีประสิทธิภาพ
และเป็นผู้นำ”

การดำเนินการเพื่อให้สอดคคล้องกับพันธกิจ โดยแบ่งตามสายงานดังต่อไปนี้

ฝ่ายบริหารรายได้

-   ในเดือนสิงหาคม 2551 ได้นำรูปแบบการบริหารจัดการห้องพักแบบใหม่ผ่าน Dusit Best
    Rate มาใช้กับ ทุกโรงแรม ทำให้รายได้ของห้องเพิ่มขึ้นร้อยละ 11 เมื่อเทียบกับปี 2550
    ในช่วงเวลาเดียวกัน
    แต่ไม่สามารถคงตัวเลขนี้ไว้หลังจากความวุ่นวายทางการเมืองภายในประเทศไทยและการปิดสนามบิน

-   เริ่มใช้สกุลเงินบาทกับทุกโรงแรมเนื่องจากความผันผวนอัตราแลกเปลี่ยนเงินดอลล่าร์สหรัฐ

-   ใช้ตัวเพิ่มในการจัดการบริหารรายได้โดยใช้ REVPAR
    เพื่อกระตุ้นอุปสงค์และเพื่อเพิ่มราคาห้องพัก และเพื่อให้สามารถประมาณการส่วนต่าง 5 %
    ล่วงหน้าทั้งมากกว่าและน้อยกว่าขั้นต่ำสุดของเกณฑ์มาตรฐาน

-   พัฒนาระบบการจองห้องพักโดยการติดตั้งซอฟแวร์ ACD (Automatic Call Direct)
    เมื่อปลายปี 2551
    ซึ่งซอฟแวร์ดังกล่าวสามารถดูแลการสนทนาเรื่องอัตราห้องพักระหว่างลูกค้าและพนักงาน
    เพื่อสามารถ ใช้เป็นข้อมูลการบริหารงานและพัฒนาการตลาดต่อไป

-   พัฒนาระบบ ebusiness ให้เป็นรูปธรรมโดยแต่งตั้งผู้จัดการแผนก ebusiness ช่วงกลางปี
    2551 ปรับปรุงและพัฒนาระบบดังกล่าว เช่น
    ปรับปรุงฐานข้อมูลของระบบจดหมายอีเลคโทรนิคส์ และข้อมูลอื่นๆ ที่เกี่ยวข้องกับ เว็บไซต์
    www.dusit.com รวมถึงแพคเกจต่างๆ ของโรงแรม นอกจากนี้ยังได้ประสานงานกับ
    Global Sales Alliance ซึ่งเป็นช่องทางการขายโดยไม่ผ่านตัวแทนขาย

-   กำจัดข้อมูลขยะซึ่งเป็นหนึ่งในดัชนีชี้วัดประสิทธิภาพ (KPI)

-   พัฒนาระบบ Search engine optimization เพื่อทำให้ dusit.com ติดอันดับต้นๆ
    ในหน้าผลการค้นหา โดยได้ปรับปรุง-เพิ่มคำสำคัญ (คีย์เวิร์ด) ในหน้าเว็บไซต์

-   ได้ทำโครงการ TSA Front Desk Upselling มาใช้ โดยเริ่มทดลองที่โรงแรมดุสิตธานี
    กรุงเทพ และ โรงแรมดุสิตธานี พัทยา ต่อมาขยายไปที่โรงแรมดุสิตธานี ดูไบ และ
    โรงแรมดุสิตธานี มะนิลา ซึ่งในปี 2551 โครงการดังกล่าวสามารถทำรายได้ทั้งสิ้น จาก 4
    โรงแรมรวม 36.4 ล้านบาท

-   ได้จัดส่วนแบ่งของตลาดให้เป็นรูปแบบใหม่ ภายใต้การแบ่งแบบ FIT และ GROUP ดังต่อไปนี้

  FIT :

-   นักท่องเที่ยว Corporate & Leisure Dusit Best Rate (unqualified markets)

-   Corporate Negotiated Rates (qualified markets)

-   รัฐบาล Government

-   แพคเกจ Packages

-   กลุ่มใหญ่ ราคาขายส่ง Wholesale

-   มีส่วนลด Discount

  GROUP :

-   เชิงธุรกิจ (Business Groups)

-   เชิงท่องเที่ยว (Leisure Groups)

-   แบบมีสัญญาตกลงกันเช่นกับสายการบิน Contract (Airline Crew & Delayed
    Flights)

แผนกการขายและการตลาด

-   ในปี 2550 ดุสิตอินเตอร์เนชั่นแนลได้เข้าร่วมงานแสดงสินค้าด้วยรูปแบบบูธใหม่ๆ
    ทำให้มีความเป็นสากลมากขึ้น

-   ได้ทดลองการบริหารลูกค้ากลุ่มสำคัญให้อยู่ภายใต้ Dusit Princess Global Sales
    (GSO) ซึ่งประจำอยู่กรุงเทพฯ ทั้งหมด แบ่งสัดส่วนตลาดตาม Wholesales , Corporate
    , Government และ MICE

-   ปี 2551 ได้เริ่มมีการใช้ SFA ( Sales Force Automation)
    ซึ่งเป็นส่วนหนึ่งของซอฟแวร์ โอเปร่า เพื่อให้ การบริหารข้อมูลของลูกค้ามีประสิทธิภาพมากขึ้น
    สำนักงานต่างประเทศที่ร่วมใช้คือ ที่ฮ่องกง สิงคโปร์ อังกฤษ และเยอรมัน

-   ได้เปิดสำนักงานภาคพื้นตะวันออก วัตถุประสงค์เพื่อให้การสนับสนุน
    ช่วยเหลือการขายในภูมิภาคนั้นๆ
    อีกทั้งยังเพิ่มความช่วยเหลือนักท่องเที่ยวให้กับโรงแรมในเครือดุสิตธานีในเอเชีย
    และใกล้เคียง

-   ตั้งเป้าให้สำนักงานขายต่างประเทศ (Regional Sales Office)
    จัดส่งลูกค้าให้กับโรงแรมเพิ่มขึ้นอีก 10 % ในปี 2552

ฝ่ายการตลาดและการสื่อสาร

-   พัฒนาการวางโครงสรางเครื่องหมายการค้า (Brand Architecture)
    แหล่งข้อมูล/องค์ประกอบต่างๆ ของเครื่องหมายการค้า (Brand Resources)
    และเครื่องหมายการค้าย่อย (Brand Guardianship)

-   โฆษณาปี 2551 ต่อเนื่องมาจากช่วงการ Re-Branding เมื่อ ตุลาคม 2550
    โดยในไตรมาสที่ 1 ได้มุ่งไปที่
    สื่อโฆษณาที่มุ่งเน้นนักท่องเที่ยวแบบกลุ่มในภูมิภาคตะวันออกกลาง ฮ่องกง สิงคโปร์
    สหราชอาณาจักร และ ออสเตรเลีย ไตรมาสที่ 3 และ 4 นั้นมุ่งเป้าไปที่ผู้บริโภคโดยตรง

-   ปรับเปลี่ยนความสัมพันธ์ลูกค้า (Recognition Program)
    จากเดิมที่มีศูนย์กลางอยู่ที่พันธมิตรซึ่งเป็น บริษัทไทย ได้ปรับเปลี่ยนให้มีความสากลมากขึ้น
    โดยเพิ่มคู่ค้าที่เป็นต่างชาติ เช่น วีซ่า และ ธนาคาร DBS

-   ปรับปรุงระบบของดุสิต ไวน์ แอนด์ ไดน์ให้น่าสนใจมากขึ้น โดยสิ้นปี 2551 มีสมาชิกทั้งสิ้น
    4,960 คน (ปี 2550 มี 1,434 คน)

-   ปรับโครงสร้างของแผนกประชาสัมพันธ์ แยกเป็นส่วนของในประเทศและต่างประเทศ
    โดยใช้สื่อเป็นเครื่องมือสื่อสารให้มากขึ้น ซึ่งได้ผลรับที่ดีคือได้ลงข่าว
    เผยแพร่ทางนิตยสารต่างๆ เพิ่มขึ้น

การแข่งขัน

ภายใน

ได้มีการกำหนดรายได้จากห้องที่มีทั้งหมด (REVPAR)
ให้แต่ละโรงแรมโดยเปรียบเทียบจากโรงแรมคู่แข่งในระดับมาตรฐานเดียวกันที่ตั้งอยู่บริเวณใกล้เคียงกัน
และเป็นหนึ่งใน KPI หรือ ดัชนีชี้วัดประสิทธิภาพ ของผลประกอบการของแต่ละโรงแรมคือ
ระดับของตัวเองเมื่อเทียบกับโรงแรมคู่แข่ง และ พัฒนาการเมื่อเทียบกับช่วงที่ผ่านๆ มา
และมีการรายงาน อัตราการเข้าพัก อัตราเฉลี่ยรายได้และ REVPAR
ของแต่ละโรงแรมทั้งแบบรายวันและรายเดือน ทำให้สามารถดูดัชนีผลการประกอบการของโรงแรม
ได้อย่างชัดเจนและสามารถใช้ในบริหารงานได้รวดเร็ว

ภายนอก

กลุ่มโรงแรมส่วนใหญ่ของดุสิตอินเตอร์เนชั่นแนลอยู่ในประเทศไทย เศรษฐกิจไทยในไตรมาส ที่ 1
และ 2 ของปี 2551 เติบโตขึ้นบ้างหลังจากเศรษฐกิจในปี 2550 เติบโตช้ามาก
แหล่งท่องเที่ยวหลายแห่งเช่น ภูเก็ตได้ประโยชน์จากสายการบินต้นทุนต่ำ
และมีการเพิ่มเที่ยวบินเช่าเหมาลำจากยุโรป ครึ่งปีแรกของปี 2551
ควันไฟจากประเทศจีนได้ปกคลุมทางตอนเหนือของประเทศไทย ส่งผลกระทบ จังหวัดเชียงใหม่ และ
เชียงราย

ไตรมาสที่ 3 และ 4 ความไม่แน่นอนทางการเมืองและการปิดสนามบินในประเทศไทย
ส่งผลให้สถานที่ท่องเที่ยวหลายแห่งในเอเชียตะวันออกเฉียงใต้จากได้รับผลกระทบจากประเทศไทย
เช่น บาหลี และ เวียดนาม ช่วงปลายปี 2551 และ ต้นปี 2552 การจองห้องพักในบาหลี
เพิ่มขึ้นอย่างมีนัยสำคัญ เนื่องจากนักท่องเที่ยวเปลี่ยนแผนไปจากเมืองไทย

พัฒนาการในอนาคต

ในปี 2552 ดุสิตอินเตอร์เนชั่นแนล จะเข้าร่วมกับกลุ่ม Preferred Hotel Group
เพื่อขยายเครือข่ายการขายทางภูมิศาสตร์ให้กว้างขึ้นถึง 29 หน่วยงานทั่วโลก
โดยเฉพาะอย่างยิ่งประเทศสหรัฐอเมริกา
และยุโรปเช่นเดียวกับที่จะพัฒนาด้านกลุ่มนักท่องเที่ยวเดินทางเป็นประจำ (FIT)
และกลุ่มประชุมสัมนา (MICE) สมาชิกของกลุ่ม Preferred Hotel Group
จะได้รับสิทธิพิเศษเมื่อมีการพักโรงแรมในเครือและโดยสารสายการบินที่เข้าร่วม
และจะขยายงานด้านการขายและการตลาดกับกลุ่มเบิร์ด จากประเทศอินเดีย
ซึ่งจะเป็นการเริ่มต้นการร่วมรายการส่งเสริมการขายระหว่าง อมาดิอุส อินเดีย
และโรงแรมทุกแห่ง ของดุสิต

3.3 การจัดหาผลิตภัณฑ์หรือบริการ

-   บริษัทประกอบธุรกิจการให้บริการด้านโรงแรมเป็นหลัก ปริมาณการให้บริการห้องพักและ
    อัตราการเข้าพักแต่ละโรงแรมดังนี้

  ------------------- -------------------- ------------ -------------- ------- ------- -------
  โรงแรม              บริษัทผู้ประกอบธุรกิจ      จำนวนห้องพัก   อัตราการเข้าพัก                   
                                                        (ร้อยละ)                        

                                                        2548           2549    2550    2551

  ดุสิตธานี กรุงเทพ       บมจ. ดุสิตธานี          517          52.50          59.27   63.39   64.93

  ดุสิตธานี พัทยา         บมจ. ดุสิตธานี          457          62.77          62.30   60.41   56.40

  ดุสิตธานี หัวหิน         บมจ. ดุสิตธานี          296          61.45          70.74   66.99   57.69

  ดุสิตธานี มะนิลา        Philippine           538          84.66          75.19   49.33   67.02
                      Hoteliers, Inc.                                                  

  รอยัลปริ๊นเซส หลานหลวง บมจ. รอยัล ปริ๊นเซส     167          70.14          73.86   74.07   68.00

  รอยัลปริ๊นเซส เชียงใหม่  บมจ. รอยัล ปริ๊นเซส     198          62.73          70.19   67.73   59.06

  ดุสิตปริ๊นเซส ศรีนครินทร์  บมจ. รอยัล ปริ๊นเซส     198          73.01          75.26   70.81   73.10

  ดุสิตปริ๊นเซส โคราช     บมจ. รอยัล ปริ๊นเซส     186          64.03          58.03   64.08   55.95

  ดุสิตดีทู เชียงใหม่       บ. ดุสิตโฮเต็ล แอนด์     131          7.33           35.24   47.91   50.95
                      รีสอร์ท                                                            
  ------------------- -------------------- ------------ -------------- ------- ------- -------

3.4 ผลกระทบต่อสิ่งแวดล้อม

ธุรกิจโรงแรมเป็นส่วนหนึ่งของชุมชน บริษัทจึงยึดมั่นในแนวทางการดำเนินการที่มุ่งเน้นในด้าน
การรักษาสิ่งแวดล้อมของชุมชนอย่างเต็มที่ นับตั้งแต่ผู้บริหารระดับสูง หัวหน้าแผนก
เจ้าหน้าที่และพนักงานโรงแรมทุกคนที่จะร่วมมือกัน
ทำให้สถานที่ประกอบการมีสภาพแวดล้อมที่สะอาดและน่ารื่นรมย์ เนื่องจากน้ำ
และไฟฟ้าเป็นทรัพยากรที่จำเป็นอย่างยิ่งในการประกอบธุรกิจโรงแรม
บริษัทจึงดำเนินธุรกิจโดยใช้ทรัพยากร อย่างมีประสิทธิภาพและรู้คุณค่า
ซึ่งจะเห็นได้จากมาตรการดำเนินการต่าง ๆ ดังนี้

1.  บริษัทกำหนดให้แต่ละโรงแรมมีโรงบำบัดน้ำเสีย ซึ่งโรงแรมได้ควบคุมดูแลระบบบำบัด
    น้ำเสียให้สามารถบำบัดน้ำเสียได้อย่างมีประสิทธิภาพ
    และนำน้ำทิ้งหลังบำบัดที่ผ่านการเติมคลอรีนแล้วไปใช้ รดน้ำต้นไม้ ทำความสะอาดพื้น อาคาร
    ล้างรถ เป็นต้น จากผลการ วิเคราะห์คุณภาพน้ำทิ้ง
    พบว่าอยู่ในมาตรฐานคุณภาพน้ำทิ้งจากอาคาร
    ตามประกาศสำนักงานคณะกรรมการสิ่งแวดล้อมแห่งชาติ

2.  บริษัทจัดการด้านพลังงานไฟฟ้า โดยมีการติดตั้งเครื่องวัดย่อย เพื่อวัดว่าแต่ละส่วน แต่ละ
    แผนกได้ใช้พลังงานอย่างมีประสิทธิภาพ ทำให้โรงแรมสามารถควบคุมการใช้พลังงานของ
    แต่ละแผนกในแต่ละเดือน อย่างมีประสิทธิภาพ และไม่ใช้เครื่องทำความเย็นที่ใช้สาร ซีเอฟซี
    ที่เป็นอันตรายต่อมลภาวะและสิ่งแวดล้อม

3.  บริษัทมีมาตรการในการจัดการขยะมูลฝอยที่เกิดขึ้นดังนี้

    -   ลดขยะมูลฝอย โดยการหลีกเลี่ยงสินค้าที่มีการบรรจุหีบห่อที่เกินความจำเป็นหรือ
        ด้วยวัสดุที่ไม่สามารถนำกลับมาใช้ได้อีก

    -   นำสิ่งของต่าง ๆ กลับมาใช้อีกครั้งหนึ่ง เพื่อวัตถุประสงค์เดิมหรือวัตถุประสงค์อื่น
        เท่าที่จะสามารถทำได้ เช่น ขวดที่สามารถบรรจุของได้ใหม่ ผ้าขนหนูและถุงใส่
        เสื้อผ้าส่งซัก ผ้ากันเปื้อน ที่ซักล้างทำความสะอาดได้
        แบตเตอรี่ไฟที่สามารถอัดกระแสไฟฟ้าใหม่ได้
        บันทึกข้อความที่ใช้ภายในโรงแรมด้วยกระดาษที่ใช้แล้ว แต่ยัง
        มีเนื้อที่พอจะเขียนข้อความได้ เป็นต้น

    -   นำสิ่งที่ใช้แล้วไปแปรสภาพเพื่อนำกลับมาใช้ประโยชน์อีกครั้งหนึ่ง
        โดยวิธีการแยกประเภทขยะ โดยเริ่มตั้งแต่การจัดหาภาชนะรองรับแยกตามชนิด
        และทางโรงแรมจะจำหน่ายออกเพื่อเข้าสู่กระบวนการกลับมาใช้ใหม่ เช่น อลูมิเนียม
        กระดาษใช้ในสำนักงาน อาหารและ อินทรีย์วัตถุ แก้ว พลาสติก
        กระป๋องที่ทำด้วยเหล็กและดีบุก เป็นต้น

    -   ปลูกจิตสำนึกของพนักงานให้รู้จักประหยัดในการใช้พลังงาน และการใช้วัสดุ
        อุปกรณ์สำนักงาน เช่นการประหยัดไฟ การใช้กระดาษ 2 หน้า เป็นต้น

  4. บริษัทได้ว่าจ้างให้ Excellent Energy International Co., Ltd. (Thailand)
  ศึกษาการเปลี่ยน อุปกรณ์ต่างๆ เพื่อเป็นการประหยัดเชื้อเพลิง และลดการใช้พลังงานไฟฟ้า
  รวมทั้งเป็นการ ลดมลภาวะโลกร้อน โดยในปี 2551
  คณะกรรมการบริษัทได้อนุมัติงบประมาณในการเปลี่ยนวัสดุอุปกรณ์ และเครื่องมือไฟฟ้าต่างๆ
  เป็นเงิน 34.85 ล้านบาท

การควบคุมโดยหน่วยงานรัฐ

บริษัท ดุสิตธานี จำกัด (มหาชน) เป็นบริษัทที่จดทะเบียนเป็นนิติบุคคลตามกฎหมายว่าด้วย
บริษัทมหาชนจำกัดกับกรมพัฒนาธุรกิจการค้า กระทรวงพาณิชย์
ใบสำคัญแสดงการจดทะเบียนของบริษัท ถูกต้องตามประมวลกฎหมายแพ่งและพาณิชย์ทุกประการ

ด้านสุขอนามัย ทางบริษัทปฏิบัติตามข้อบัญญัติสำนักงานกรุงเทพมหานคร หรือ เทศบาลท้องถิ่น
นอกจากนี้โรงแรมในเครือส่วนใหญ่ได้เข้าร่วมโครงการใบไม้เขียว
ของมูลนิธิใบไม้สีเขียวซึ่งจัดตั้งโดยคณะกรรมการส่งเสริมกิจกรรมสิ่งแวดล้อมเพื่อการท่องเที่ยว
(“ค.ส.ส.ท.”) ประกอบด้วยองค์กรที่มีวิสัยทัศน์ ด้านการพัฒนาธรุกิจการท่องเที่ยวและการโรงแรม
องค์กรที่กล่าวถึงนั้น คือ การท่องเที่ยวแห่งประเทศไทย สมาคมโรงแรมไทย
โครงการสิ่งแวดล้อมแห่งสหประชาชาติประจำภูมิภาคเอเชียแปซิฟิก
สำนักงานการจัดการด้านการใช้ไฟฟ้า การไฟฟ้าฝ่ายผลิตแห่งประเทศไทย
สมาคมพัฒนาคุณภาพสิ่งแวดล้อมและการประปา นครหลวง
ซึ่งโครงการใบไม้เขียวมีวัตถุประสงค์ที่จะพัฒนาประสิทธิภาพการใช้พลังงานและพัฒนาคุณภาพสิ่งแวดล้อมของธุรกิจการท่องเที่ยวและการโรงแรม
โดยจะวัดระดับมาตรฐานโดยพิจารณาถึงเรื่องสิ่งแวดล้อมและการประหยัดพลังงานของโรงแรมเทียบได้กับ
ISO 14000 หากโรงแรมใดได้ระดับมาตรฐานตามที่กำหนด จะได้ใบไม้ 1 ใบ
ซึ่งโรงแรมในเครือดุสิตธานี และรอยัลปริ๊นเซสได้รับมาตรฐานใบไม้ 3 ถึง 5 ใบ

ที่ผ่านมาบริษัทไม่มีค่าใช้จ่ายเกี่ยวเนื่องกับเรื่องผลกระทบต่อสิ่งแวดล้อม แต่มีค่าใช้จ่ายเพื่อรักษา
มาตรฐานในด้านต่างๆ ตลอดจนการรักษาสิ่งแวดล้อมของโรงแรมให้อยู่ในสภาพที่ดี ซึ่งเป็นค่าใช้จ่าย
ในการดำเนินงานตามปกติ